Udsat for mishandling på gård ved Aars

En 13-årig fjordhoppe har for anden gang inden for få døgn været udsat for mishandling. Hoppen hører hjemme på Aars 4H Gård ved Løgstørvej i Aars. Mandag blev det konstateret at den og en anden hoppe på gården havde været udsat for mishandling i perioden mellem 3. og 6. august. Natten mellem onsdag og torsdag blev den 13-årige fjordhoppe igen míshandlet. Den har fået en stump genstand stukket op i endetarmen, fortæller Løgstør Politi. Det har forårsaget blødning, lyder en dyrlæges vurdering til politiet. - Selvom heste kan skade sig selv tyder alt på, at der er tale om regulær mishandling af hoppen, siger vagthavende hos politiet i Løgstør.